## Pravilnik o službenoj iskaznici inspektora zaštite okoliša

### NN 79/1995 (6.10.1995.), Pravilnik o službenoj iskaznici inspektora zaštite okoliša

# DRŽAVNA UPRAVA ZA ZAŠTITU OKOLIŠA

Na temelju članka 69. Zakona o zaštiti okoliša ("Narodne novine"
broj 82/94) ravnatelj Državne uprave za zaštitu okoliša, donosi

## PRAVILNIK

### O SLUŽBENOJ ISKAZNICI INSPEKTORA ZAŠTITE OKOLIŠA

Članak 1.

Ovim Pravilnikom uređuje se sadržaj i oblik, te način izdavanja i uporabe,
te vođenje evidencije o izdanim službenim iskaznicama inspektora zaštite
okoliša u Državnoj upravi za zaštitu okoliša, inspektora zaštite okoliša
u županijskom uredu i uredu Grada Zagreba nadležnom za poslove zaštite
okoliša.

Članak 2.

Službena iskaznica (u daljnjem tekstu: iskaznica) izrađena je tehnikom
zaštitnog tiska na papiru svjetlozelene boje, pravokutnog je oblika, dimenzija
85 x 55 mm.

Sadržaj iskaznice prikazan je na obrascu iskaznice koji je tiskan uz
ovaj Pravilnik i čini njegov sastavni dio.

Članak 3.

Iskaznicu izdaje :

- inspektoru zaštite okoliša u Državnoj upravi za zaštitu okoliša, ravnatelj
Državne uprave za zaštitu okoliša,

- inspektoru zaštite okoliša u županijskom uredu nadležnom za poslove
zaštite okoliša, župan,

- inspektoru zaštite okoliša u uredu Grada Zagreba nadležnom za poslove
zaštite okoliša, gradonačelnik Grada Zagreba.

Članak 4.

Iskaznica se smije koristiti samo u okviru zakonske nadležnosti obavljanja
poslova inspekcije zaštite okoliša.

Svaka zloupotreba iskaznice povlači disciplinsku i kaznenu odgovornost.

Iskaznicu je zabranjeno davati drugim osobama na korištenje.

Članak 5.

Iskaznica vrijedi od dana njenog izdavanja do prestanka ovlaštenja za
obavljanje poslova inspekcije zaštite okoliša.

Članak 6.

Inspektor zaštite okoliša kojem prestane radni odnos dužan je danom
prestanka radnog odnosa odnosno danom razrješenja, iskaznicu predati neposrednom
čelniku.

Vraćena iskaznica se poništava i pohranjuje.

Članak 7.

Inspektor zaštite okoliša koji izgubi iskaznicu ili na drugi način ostane
bez nje, dužan je o tome izvijestiti neposrednog čelnika.

Nova službena iskaznica izdat će se nakon što je izgubljena ili na drugi
način nestala iskaznica oglašena nevažećom u "Narodnim novinama".

Članak 8.

Inspektoru zaštite okoliša privremeno će se oduzeti iskaznica ako je
protiv njega provedena istraga ili je podignuta optužnica do okončanja
postupka.

Članak 9.

O izdanim i vraćenim iskaznicama vodi se evidencija u tijelu državne
uprave nadležnom za njezino izdavanje.

Evidencija iz stavka 1. ovoga članka, sadrži ime i prezime inspektora
zaštite okoliša kojem je izdana iskaznica, broj iskaznica i evidencijski
broj, datum izdavanja, datum povratka, potpis inspektora zaštite okoliša
te odjeljak za napomenu.

Članak 10.

Izdane iskaznice za obavljanje poslova inspekcije zaštite okoliša zamijenit
će se iskaznicama utvrđenim ovim Pravilnikom u roku od 30 dana od dana
njegovog stupanja na snagu.

Članak 11.

Ovaj Pravilnik stupa na snagu osmoga dana od dana objave u "Narodnim
novinama".

Klasa : 351-01/95-03/06

Urbroj: 531/1-02-95-4

Zagreb, 3. listopada 1995.

V. d. ravnatelj Državne uprave za zaštitu okoliša

**mr. Nenad Mikulić**, v. r.

![](dodatni/362910.gif)

![](dodatni/362911.gif)

![](dodatni/362912.gif)

Pravilnik, NN 79/1995-1338
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)